amanoisuno/poet huggingface dataset:
清風閣即事 趙抃
庭有松蘿砌有苔，退公聊此遠塵埃。湖音隱隱海門至，泉勢潺潺石縫來。夜榻衾裯仙夢覺，曉窗燈火佛書開。休官不久輕舟去，喜過嚴陵舊釣臺。
杭州上元觀燈  其一 趙抃
元夕觀燈把酒杯，賓朋不倦醉中陪。一輪丹桂當天滿，千頃紅蓮匝地開。烟火樓臺高復下，笙歌巷陌去還來。因民共作連宵樂，直待東方明始回。
杭州上元觀燈  其二 趙抃
初逢稔歲改初元，元夜從游駕兩轓。寺曲水燈多巧怪，河塘歌吹競喧繁。安排百戲無虛巷，開闢重關不鎖門。願以民心祝堯壽，從星高拱北辰尊。
次韻程給事越州元夕觀燈 趙抃
隔江燈火越王城，別有新春喜復驚。累夕思鄉還有感，三年懷旅豈忘情。歌鐘浩浩臨香陌，羅綺盈盈簇彩棚。秉燭夜遊公不倦，也知斯樂爲民行。
次韻前人治西園池館因懷昔日太守蔣堂侍郎二首  其一 趙抃
越有西園作者誰，公今不感詠歌之。千餘騎擁頻來賞，四十年間尚去思。稚耋行謠方載路，主賓高會正乘時。也知此樂同民樂，況有前賢臺沼詩。
次韻前人治西園池館因懷昔日太守蔣堂侍郎二首  其二 趙抃
去年春色染波瀾，畫舸朝遊暮可還。今歲屢聞臨曲水，隔江惟是仰高山。翻思賢守經營處，盡屬詩翁笑語間。公勿留連當亟召，德音行被對天顔。
有懷前人 趙抃
却憶東舟去若仙，江亭分袂忽經年。春風境上無多地，夜月湖中共一天。海閣坐觀濤擁鷺，山堂吟聽漏移蓮。新詩往復交情見，巨集成來已百篇。
次韻前人見寄 趙抃
阻奉交朋宴賞歡，杏林春發聖師壇。詩筒把玩初藏袖，鈴閣吟哦爲整冠。不啻夢昏驚玉磬，正如沈痼得金丹。夜來月下聞韶濩，並奏清音徹廣寒。
寄酬前人 趙抃
落筆詞華矜白雪，棹尋花卉認紅雲。湖山對酌春將盡，風月高吟夜欲分。思入神酬青玉案，夢遊仙擁羽衣裙。近來章句聲名還，僻似雞林也得聞。
寄酬前人上巳日鑑湖即事三首  其一 趙抃
禊飲已經佳節後，畫船猶泛若耶濱。未還魏闕陪仙使，且向稽山作主人。賡唱我知長引玉，懇歸誰道苦思親。鑑湖也似西湖好，兩處風光一樣春。
寄酬前人上巳日鑑湖即事三首  其二 趙抃
湖上初經上巳春，水邊遥見碧蕪新。輕舟競泛無涯樂，夾岸希逢不醉人。厨醞旋斟浮蟻釅，府茶深點卧龍珍。詩筒往復余知幸，垂老親仁得善隣。
寄酬前人上巳日鑑湖即事三首  其三 趙抃
蓬萊高與卧龍俱，位望兼隆似合符。絃管夜聲傳井邑，樓臺春影蘸江湖。休功即報朞年政，直節曾行萬里胡。真是玉皇得案吏，坐看歸去贊蘿圖。
次韻前人蓬萊閣即事 趙抃
蓬萊窗外曉光分，夢覺初驚杜宇魂。但有吏供衙府喏，斷無人到訟庭喧。濛濛宿靄開湖面，隱隱更潮過海門。一水兩州皆重鎮，越清杭劇不同論。
聞致政趙少師概入境寄獻 趙抃
我公優暇若神仙，八十高齡眾所賢。政府昔同俄一紀，留封今別又三年。及時和氣來吳國，度曲薰風入舜絃。昨日清臺應密奏，老人星照浙西天。
上天竺寺石巖花 趙抃
對植齊開古梵宮，欲求精筆畫難工。直將春占三旬盛，誰謂花無十日紅。未羨山桃資客笑，且陪庭栢作家風。遍尋他處都無此，寶殿前頭只兩叢。
次韻程給事寄獻趙少師 趙抃
暮春船艤浙西州，且喜樽前兩白頭。蓬閣屢傳賓榻解，濤江深阻故人遊。凝眸讌集踰天遠，屈指光陰若箭流。賴有詩筒并驛使，往還金玉共賡酬。
次韻趙少師寄程給事二首  其一 趙抃
輕舟來蜀幕春時，便向錢塘詠式微。臨海阻陪三島會，隔江遥認五雲飛。殺雞炊黍初乘興，怨鶴驚猿却念歸。一水盈盈天一色，夜來千里共蟾輝。
次韻趙少師寄程給事二首  其二 趙抃
襟懷冲曠憶江湖，老我全吳契不踈。北闕乍違堯日遠，南風新入舜絃初。紵溪鑑水吟無厭，箭笋鎗茶味有餘。越絕主人招意重，卧龍山好駕安車。
少師自南都見訪爲詩以謝 趙抃
中懷和氣祗如春，對酒賡歌莫厭頻。半載昔同參國論，十年今長類天倫。不辭命駕踰千里，應念同心有二人。珍重宗盟恩意厚，歲寒終始見松筠。
留前人度夏方回南都 趙抃
宮師彌壽降尊時，頓覺光華滿郡扉。況屬炎暉初可畏，未逢秋爽莫言歸。山堂酒嫩浮紅蟻，石縫茶新碾翠旂。有美望湖風四面，尚留揮汗雨霑衣。
次韻前人題六和寺壁 趙抃
上方樓殿已幽深，更向諸峯勝處尋。金擺池魚驚俗眼，琴調山溜寫清音。紅芝九本初無種，翠栢千株自有心。眾羨宮師康且壽，始知功德積來陰。
陪前人游西湖兼簡坐客 趙抃
絲管喧喧擁畫船，澄瀾上下照紅蓮。一樽各盡十分酒，四老共成三百年。北闕音書休憶念，西湖風物且留連。杭民夾道焚香看，白髮朱顔長壽仙。
再用前韻 趙抃
共泛湖光范蠡船，持盃歡客倒金蓮。此時朋契偕行樂，何日郡恩許引年。照水暗知華髮改，倚樓高與紫雲連。安車盛暑盤桓好，況是人間一散仙。
武林言懷寄程給事 趙抃
歲豐公暇兩安舒，吳越詩筒不使踈。世契瓊瑶風誼厚，秋光懷袖氣涼初。二千石重閒無計，七十年過退有餘。得旨便歸田隴去，鄉人從笑老農如。
次韻前人懷西湖之游 趙抃
昔時唐殿預英雄，今獨湖山幸會逢。謫宦青錢曾萬選，承恩白首是三公。龍山我念經年別，虎榜君曾昔日同。老守七章還印綬，俞音朝暮出宸衷。
次韻前人見寄二首  其一 趙抃
羨公鈴閤絕纖塵，顧我何嘗德被人。訟牘自憐無日暇，詩筒翻喜入秋新。白頭未許還官政，紫詔頻煩慰老臣。一去蓬萊已踰歲，夢魂長到十洲春。
次韻前人見寄二首  其二 趙抃
立賢中外聖情均，青鎖闈中輟邇臣。越水澄清無俗慮，秋風蕭瑟助吟神。分符共治俄經歲，屈指同年尚幾人。退鼓近來衰氣覺，敢將詩酒敵東隣。
寄新筠守毛維瞻大夫 趙抃
倚廬聊見復睽乖，憶遺詩筒字字佳。爲乏瓊瑶酬雅意，故憑筆牘寫離懷。程賒越北層雲斷，路入江南疊巘排。我望貽書何以報，要將風誼屬吾儕。
次韻許遵少卿見寄 趙抃
頭上有霜添白髮，囊中無藥駐朱顔。堪驚積歲加衰老，未省何時得退閒。淵浄思臨浮石渚，喧譁羞對武林山。君恩早賜俞音下，即擁菟裘故里還。
答前人喜杭越二守賡唱 趙抃
吳越江分兩郡齋，濤音朝夕聽風雷。且陪故友閒賡唱，未遂先廬歸去來。時節豐登饒鼓吹，湖山清曠見樓臺。中秋明月期公共，萬里烟氛徹曉開。
喜吳評少卿致政 趙抃
春秋七十更踰期，同甲同年世所稀。未遂乞骸嗟我老，已輸先手羨公歸。良朋集有湖山樂，故里思無羽翼飛。預想俞音還印日，鷺濤秋色上行衣。
次韻許少卿寄卧龍山茶 趙抃
越芽遠寄入都時，酬倡珍誇互見詩。紫玉叢中觀雨脚，翠峯頂上摘雲旗。啜多思爽都忘寐，吟苦更長了不知。想到明年公進用，卧龍春色自遲遲。
次韻程給事郡齋即事 趙抃
望中吳越不爲賒，止隔濤江便一涯。臺沼賜湖非俗地，蓬瀛標閣屬仙家。僧居壁古多留句，吏事庭虛只放衙。勝絕東方無復道，當年元相有詩誇。
次韻前人郡齋秋暑 趙抃
老爲鄉郡止偷安，自愧仙蹤未易攀。八面松陰籠古寺，三秋桂子下靈山。良朋寄意詩篇裏，高會追陪夢寐間。却憶會稽清曠處，樵風朝暮若邪彎。
觀寶林院塔偶成 趙抃
寶山新塔冠山形，心匠經營不日成。突兀插天三百尺，莊嚴容佛一千名。下臨泉竇靈鰻蟄，上拂雲端過鴈驚。入境行人十餘里，指浮圖認越王城。
次韻毛維瞻度支過杭見贈 趙抃
吳民疲病慚攻治，尋勝西湖不放稀。秋後濤江增氣勢，夜深燈市鬭光輝。望雲翻憶青山舊，上印須添白髮歸。孝弟里閭松竹茂，柴扉誰復羨朱扉。
送姚源道郎中赴闕 趙抃
我念同僚遽解携，贈言如古漫成詩。二年別乘臨岐日，八月登槎上漢時。莫阻十分斟釀蟻，不須三嘆聽歌驪。還朝寵數應非次，神聖方今大有爲。
寄致政范鎮郎中 趙抃
分携常憶禁門東，四見光陰換歲筩。白玉堂吉辭舊相，青城山裏訪僊翁。當時大本從忠諫，此日長年益道風。應惜西湖猶未到，近來同賞有三公。
杭州鹿鳴宴示諸秀才 趙抃
秋闈賢詔出嚴宸，郡國詳延在得人。豹變文章重君子，鹿鳴歌詠集佳賓。初聞素履稱鄉閈，終起英名動縉紳。預想帝庭俱唱第，寵光榮宴杏園春。
遊元積之龍圖江湖堂 趙抃
高堂遊賞興無厭，況是江湖兩得兼。白傅閣危猶下視，子胥濤遠更前瞻。盤桓鼓吹風光盛，掩映烟波氣象添。太守老來難久戀，柯山朝暮欲歸潛。
次韻程給事登蓬萊閣偶成 趙抃
蓬閣下臨千嶂起，戟扉前對五雲開。誇詩舊屬元之宅，叶氣今同老氏臺。月滿夜疑僊子降，風恬春喜故人來。近緣冗劇懷清曠，夢裏東遊到幾回。
次前人遊鑑湖 趙抃
湖治誰能繼後塵，馬侯祠閣至今存。窮源上達僊翁井，引派旁通吏部園。紅旆遍遊償素志，畫橈歸去近黄昏。別懷屈指朞將半，況屬鄉州役夢魂。
次前人越州鹿鳴宴 趙抃
郡國秋闈籲俊辰，行修經治以名聞。芳筵縹緲開三島，大樂諠譁徹五雲。高桂折香期月窟，祥星垂彩應天文。集英唱第麻衣脫，得志無忘賢使君。
次前人贈奉使高麗安燾密學 趙抃
爲嘉航海北徂南，雙節勤勞帝命銜。日下亟馳傳詔使，江邊遥訝過洋帆。才謀銳若金曾礪，德操剛同玉更鑱。機務須賢應並用，詩人莫惜詠巗巗。
次前人遊梅山寺 趙抃
上方金碧冠諸峯，知是蓬萊第幾宮。畫舫去尋湖面闊，危亭登望海門通。梅仙舊說爲真隱，佛子新傳倡祖風。我憶前春曾遍覽，至今來往夢魂中。
郡齋成寄前人 趙抃
退公真靜獨披襟，尚愧前賢探道深。零落交游難屈指，崇高軒冕不關心。未還印綬饒鄉夢，猶倚湖山助老吟。訟缿虛空人事簡，錢塘安得似山陰。
屢乞致政詔答未允述懷 趙抃
自愧孤忠荷聖慈，恩榮懇向九天辭。于今蒲柳衰殘日，好是雲烟放曠時。玉闕累章煩賜詔，瀫江兩槳蹉歸期。宵征自有高人笑，漏盡鐘鳴曉未知。
同毛維瞻度支遊烟霞洞 趙抃
洞有烟霞寺掛牌，武林奇處稱吟懷。出城旌騎非虛往，同里交朋喜得偕。鷁首西征隨浪遠，鴈行南過入雲排。恩隆魏闕朝天日，寒晚鳴珂上禁街。
武林閱兵 趙抃
吳天霜曉弄寒暉，金鼓喧闐大閱時。帳下萬兵聽號令，軍中諸將肅威儀。采侯命中連三箭，花陣分排卓五旗。愧乏韜鈐當重寄，儒竹初是學書詩。
次韻程給事同孫覺學士楊憲景略遊天衣寺 趙抃
元是玉皇香案吏，等閒吟笑即成文。松廊駐節排千騎，山逕尋真步五雲。諫院高風矜共賞，憲臺清論喜同聞。三賢一會誠難有，歸暮休辭酒十分。
遊戒珠寺悼右軍故宅 趙抃
因山盛啟浮屠舍，遺像仍留內史祠。筆塚近應爲塔塚，墨池今已作蓮池。書樓觀在人隨遠，蘭渚亭存世幾移。數紙黄庭誰不重，退之猶笑博鵞詩。
次趙少師敘感歎老 趙抃
稟靈南極老人星，貴得三公論道名。被旨入陪郊祀禮，放懷來聽海潮聲。朋從自古悠長少，勢利令人鄙吝生。公獨久要中外伏，直將金玉比純誠。
題孤山寺湖上閣 趙抃
孤峯諸寺聳雲樓，寺脚周環枕碧流。和靖久居勤賦詠，樂天臨別歎勾留。拏舟直度閒千騎，佩印重來僅十秋。預約前春掛冠去，湖山閣好換休休。
次程給事題法雲寺方丈 趙抃
府公清眼照孤心，結構仍誇壺奧深。師悟趙州庭栢境，我知青嶺震雷音。粟粘便是三千界，草用曾爲丈六金。一滴曹源誰可測，海門騰起浪千尋。
寄酬蔡仲偃都官 趙抃
守蜀思無羽翼飛，所思東向瀫江湄。山林適意君先手，軒冕辭榮我後時。道阻八千通遠信，年迎七十是歸期。故人恩意如金玉，新得郵中數首詩。
贈別周元忠秀才 趙抃
吾里推高節行孤，諸生師帳是規模。窮經不治五畝宅，教子已爲千里駒。暫出林泉飛兩槳，且陪風月賞西湖。了知富貴儻來物，誰向浮雲問有無。
次韻張僑慶毛維瞻得謝 趙抃
里人迎候巷居稀，未老先休世所奇。兩頰朱顔公退速，滿頭霜鬢我歸遲。優游豈顧千鐘祿，收拾如終一局棋。飲食節調資壽祉，願同山下有雷頤。
武林冬至日即事 趙抃
況是東吳大有年，晨興佳氣滿平川。魯臺紀瑞光諸史，漢殿稱觴慶九天。鑾輅肅還禋禮畢，雞竿高揭赦書傳。勾萌競達人知否，占得羣陽一日先。
次韻張著作過李虞部舊居 趙抃
美璞藏山寶在沙，急賢飛詔落幽遐。直廬去講先儒業，斸逕空存舊隱家。魏闕當時蒙雨露，衡門今日鎖雲霞。鳴珂一顧踟躕過，山掩寒林夕照斜。
贈講僧遇清 趙抃
松檜成陰夾徑寒，喧卑無路得相關。因嗟勢利方爲市，故掩庵扉獨占山。薄俗性隨紅葉變，上人心與白雲閒。慇懃約我休官後，深筑隣齋數往還。
次韻毛維瞻白雲莊三詠 掬泉軒 趙抃
好山深處靜開軒，目送孤雲手弄泉。枕石堂無金玉富，濯纓家有子孫賢。初尋舊隱逢三伏，已發新吟僅百篇。聞說夜分煩暑散，涼飚渾似素秋天。
次韻毛維瞻白雲莊三詠 平溪堂 趙抃
亭號休休古退藏，豈如溪上構虛堂。坐邀城市真瀟灑，却謂江湖太渺茫。下筆新題無俗事，搘筇野服是家常。臨流最有清風快，未見故人心已涼。
次韻毛維瞻白雲莊三詠 眺望臺 趙抃
治圃我依浮石灘，筑臺君占白雲山。三秋一日登臨外，千里同風咫尺間。峯黛陰晴長黯黯，溜琴朝夕自潺潺。休官誰道何曾見，林下如今兩處閒。
信筆示諸弟姪子孫 趙抃
進欲安舒退欲恬，要將高行與文兼。吾門自昔傳清白，聖世于今重孝廉。孔氏性情歸利正，仲舒仁義事摩漸。人生試看無聞者，徒爾區區歲月添。
寄程汝玉秀才 趙抃
鄉閭推服孝廉名，謝絕辭闈樂太平。黄卷不忘窮古聖，白頭無倦誨諸生。安車未召人爲晚，束帛重來世所榮。況有知音賢太守，懇章三度薦遺英。
次韻梁浹瑞芝 趙抃
聖旦求賢野不遺，如公諸子定逢時。默期苑裏留丹桂，喜向門前獲紫芝。香已與蘭盈一室，餌當同術有三枝。昔年書牖曾呈瑞，報爲登科眾所知。
十八男屼溫㞦迎于鴈蕩溫守石牧之以詩見寄次韻 趙抃
自諳趨拜力惟艱，柯嶺歸休遠帝寰。抱甕不能師老圃，驅車猶足訪名山。魚書入手慇懃後，鴈字排空杳靄間。多荷主人期我意，謝公遺跡願躋攀。
次韻台州姚舜諧見贈二首  其一 趙抃
解印全吳二載餘，近來人楷事何如。尋真徧賞台山後，假道行觀鴈嶺初。把酒幸陪登帢幘，泛舟忻得緩徒車。別來早獲魚中素，兩首新詩一紙書。
次韻台州姚舜諧見贈二首  其二 趙抃
過婺遊台又倦勤，路旁馳看兩州民。也知勝處青山舊，自恨來遲白髮新。暫憩瀛宮求道侶，載瞻方廣想仁鄰。貳車章句猶憐我，爲是雲泉無事人。
遊鴈蕩將抵溫州寄太守石牧之 趙抃
霜風雙鬢雪鬖鬖，物外尋真頓離凡。子舍若非叨別乘，我車安得到靈巖。碧窺秋瀑心同洗，紅嚼山杷口似饞。多謝賢侯見招意，數貽嘉詠與珍函。
自溫將還衢郡題謝公樓 趙抃
鴈蕩周遊遂此過，永嘉人物竟如何。三賢籍籍風流守，一宿怱怱證道歌。城脚千家具舟楫，江心雙塔壓濤波。因留子舍欣踰月，歸去事知所得多。
將還三衢呈溫守石郎中 趙抃
尋山初爲子來迎，乘興隨潮入郡城。心賞皆如逸老願，禮隆仍盡主翁情。綵舟笳鼓雙雙鬧，金地樓臺處處明。風物雖嘉難久戀，安車朝夕且西行。
送鄭琰大夫赴建昌軍 趙抃
三擁朱輪志少酬，忠懷曾不爲身謀。桐江郡政居優課，柯嶺鄉評占上游。里彥昔陪公共薦，帝俞今幸我先休。分携莫憚炎威盛，到日清風一變秋。
次毛維瞻溪庵 趙抃
退訪雲山遠世塵，結庵臺上古溪濱。圍棊每放爭先手，隱几能安自在身。鷗鷺後前如舊物，龜魚游泳不疑人。曲肱飲水真賢樂，何用淵明漉酒巾。
又白雲庵偶題 趙抃
紅塵無跡到山家，留待詩人大筆誇。坐石與僧談翠竹，開樽邀客醉榴花。鷗隨釣叟孤舟遠，牛載村童一笠斜。占盡神仙瀟灑地，清風明月有誰遮。
湖北運使學士十二弟揚生日 趙抃
原上分飛羨鶺鴒，今遥荆渚昔離青。誕辰一紀阻良會，慶席百杯新永齡。對局每思樵客斧，爇香長奉老人星。辛勤五福康寧術，見說時看內景經。
送穆舜賓承議致政還鄉 趙抃
清修平日得無慚，學道勤行肯妄談。軒冕諠譁公始悟，林泉瀟灑我先諳。曾憐避弋雲中鴈，每念纏絲繭裏蠶。畫舫西歸時節好，春山如黛水如藍。
送十七姪嶙承事赴任貴溪 趙抃
百里囂繁不易爲，乘時今去是鎡基。直令爾邑成良俗，況自吾家有吏師。却扇涼飚驚熱奪，下車和氣覺春熙。綵衣迎養雙親志，此樂人間更有誰。
送任浩朝散赴鄱陽景德鎮 趙抃
十年留滯尚爲郎，樂道無愁解到腸。去路溪山排古嶂，滿囊金玉貯新章。休論富貴可求事，況得神仙不死方。官罷錢塘好歸矣，濯纓清自有滄浪。
送范伯玉奉議赴闕 趙抃
富貴於身有重輕，平生忠鯁世知名。不須勇事歸田計，況有常推報國誠。通籍官聯分帝念，慶門恩賞作親榮。一帆西上瞻天去，九月霜風壯客程。
題毛維瞻懶歸閣 趙抃
溪流回合引方池，軒檻前臨面翠微。紫陌紅塵行不顧，白雲青嶂坐忘歸。方榮即隱誰能繼，未老先休世所稀。我昔凌晨登閣會，主翁留散見蟾輝。
生日高齋曉起示諸弟妹子孫 趙抃
榮途四紀歷艱難，宦政天恩許賜還。曉起焚香清一室，夜來飛雪滿羣山。詩筒遠到披郵置，壽斝交行醉席間。弟妹五人三百歲，喜吾霜鬢尚朱顔。
題濯纓亭 趙抃
靜處高齋晝杜門，溪亭來往間開樽。釣臺逸老心非傲，浮石仙人跡尚存。對岸烟林雙佛寺，隔灘風笛一漁村。濯纓豈獨酬吾志，清有滄浪示子孫。
題葉坂梁氏南齋 趙抃
我愛黌堂用意精，義方垂訓爲趨庭。學攻白玉須成器，教積黄金不似經。滿架簡編終歲樂，擁門松竹四時青。諸生有遂登榮者，一月光能掩眾星。
會燕溪亭示同席 趙抃
新構園亭好客過，塵緣都不問如何。愛吟瀟灑封侯句，恥詠滄浪濯足歌。莫笑杯盤常藉草，且觀舟楫半隨波。子知此樂無涯否，盡是天恩與幸多。
哭康守趙師旦 趙抃
五月炎方祲氣浮，賊鋒殘忍入康州。肯拋孤壘偷生去，誓禦羣蠻竟死休。沒世不名賢者恥，長年爲辱古人羞。嗟嗟潛叔今何恨，憤血忠魂勁草秋。
寄處州太守徐大夫 趙抃
潛山西畔紫溪邊，林下相逢豈偶然。撫掌急於雲裏電，回頭還似火中蓮。黄花翠竹年年色，明月清風夜夜天。誰謂故人相去遠，好溪長與慎江連。
題真岩寺 趙抃
一炷清香一解顔，幾生修得到林間。朝無事也夕無事，坐看山兮行看山。梅玉破香供宴坐，松風奏曲度禪關。靜思四海五湖客，雖有黄金無此閒。
次韻楊鴻漸察判見贈 趙抃
縣令於是襲漢唐，震雷爲治制封疆。得人固可恩千室，無狀須憂病一方。愚品昔蒙登仕籍，薄材今幸預朝綱。但欣孤迹辭丘壑，豈有深謀贊廟堂。萬里山川來隴蜀，十分風物類江鄉。存心撫俗圖歸正，顧己臨民敢不莊。蓮幕似君誠慷慨，蘭言遺我極芬芳。自嗟寸善無裨補，更辱長篇盛播揚。投李莫嫌遲報贈，解琴終擬效更張。若孤朋照宜身愧，冠弁峨峨佩玉蒼。
次韻前人見贈 趙抃
惟公治迹嶠之南，增秩頒金出帝僉。蠻獠望風安畛域，城闉興筑賴韜鈐。恩行稚耋增和樂，令下姦豪盡伏潛。撫俗上寬當寧念，揚風深副遠民瞻。潮陽鱷去因誠禱，合浦珠還表性廉。五嶺盛傳威德著，九天俄下詔書嚴。紫宸入覲輸忠讜，青瑣歸來發滯淹。謇謇去爲中國使，皇皇寧許外夷覘。河冰日度疑鋪玉，朔雪時逢類撒鹽。持節塞垣先正席，過塗溪館盡窮閻。光華不辱熙朝命，誹訕因知黠虜憸。去路冬迎風若箭，還朝春早月如鐮。論勳已出庭臣右，得禮應須史筆添。賜對預陳官政致，稱褒親被德音恬。天人密語依旒冕，風日微和滿扇簾。得請鄉州心且適，暫違黼座義無嫌。都門客况千鐘餞，禁掖詩仍二府兼。巨艦解維桃浪緊，高樓夾岸柳絲纖。經途駐節頻開旆，密宴噴香似展匳。會友樽罍醅潑蟻，渡淮詩什硯磨蟾。居常志氣惟中立，雖久淹徊肯附炎。夜泊每窺漁父火，曉行遥認酒家帘。吳江橘柚津偏美，茂苑鱸蓴味正甜。上冢朋從空里巷，過家車馬擁門簷。隣邦餉勞迎旌棨，樂榭歌歡散綵縑。渡越一潮催疊鼓，去杭千騎擁行襜。抑强撫弱恩先被，宣化承流澤下霑。鑑水漁樵隨業樂，秦山草木盡仁漸。想經歲月須膺召，縱有蓍龜不在占。屢寄詩筒追故事，親揮墨寶見勞謙。冰清氣誼同初淡，膠固情懷未比粘。何日西歸容迓禮，莫辭吟醉夜厭厭。
題馬伏波廟二首  其一 趙抃
壯敵無前老未休，賞功銷得到封侯。印歸新息不還葬，似與諸蠻一報仇。
題馬伏波廟二首  其二 趙抃
平生忠勇建殊勳，薏苡疑珠竟不分。光武明如辯讒者，肯教千古負將軍。
和沈太博見貽 趙抃
待得清明已半春，幕中何許可娛賓。堵觀不是穿楊手，珍重賢侯誨爾頻。
和沈太博會春晚歸 趙抃
未醉樽前未可歸，青春九十日芳菲。名園一夜狂風雨，苔上殘花點綠衣。
何推官見招游嶽麓以郡中事冗弗克偕行口占二絕以謝  其一 趙抃
送客江亭一望間，隔江奇勝有千山。江頭未必無舟子，自是名韁不暫閒。
何推官見招游嶽麓以郡中事冗弗克偕行口占二絕以謝  其二 趙抃
麓苑崟岑對橘洲，山如屏嶂水清流。誰能向此孤尋勝，案牒裝懷不自由。
和沈太博小圃偶作二首  其一 趙抃
名園雨後百花繁，人倚危樓十二蘭。園裏芳菲樓上客，一般情緒怕春寒。
和沈太博小圃偶作二首  其二 趙抃
日烘薄霧開柔陌，風罥遊絲著柳條。語燕啼鶯自撩亂，驚人殘夢是春朝。
不與祠嶽再呈通判沈侯 趙抃
蔡侯不是不尋仙，俗骨由來欠玉鞭。待得麻姑重前約，只應瀛海已桑田。
次韻見和 趙抃
古祠靈鎮會真仙，一夕春霖激電鞭。待得歸航已新暑，小荷江上綠田田。
代寄劉信臣 趙抃
無憀情緒滿眉頭，去後方知有別愁。翠幰雕鞍杳何所，相望重上夕陽樓。
和前人見寄  其一 趙抃
此去山重水復重，登臨無復嘆途窮。應將往事閒追憶，疑是邯鄲夢枕中。
和前人見寄  其二 趙抃
下馬郵亭夕照天，獨憑離緒問蓍圓。故人此去無多地，何事銷魂重黯然。
和何節推重九 趙抃
喜陪佳客上高臺，醉策驊騮薄暮回。黄菊滿頭堪自笑，朱顔何必爲人開。
寄里中親友 趙抃
上盡危梯望社榆，亂山千疊隔吾廬。四方盡是男兒志，敢嘆離羣與索居。
雨中見花戲呈伯庸秋曹 趙抃
臉紅消盡淚闌干，似向人前欲訴難。若是東君與爲主，肯教風雨盡摧殘。
和勉三兄 趙抃
求賢在昔常推轂，訪道當年亦顧廬。聖旦光華今籲俊，長卿無苦歎貧居。
題隱者邵醇郊居 趙抃
驅車乘興謁先生，十里秋光照眼明。浄室寒窗無長物，道書狼籍古琴橫。
贈濮陽高蒙處士 趙抃
事了還家不記年，三茅儔侶盡真仙。恰如少華希夷子，十度花殘一覺眠。
再得成都過華陰 趙抃
孤臣何以報君恩，願澤坤維軫慮分。却笑乖崖懶重去，有詩羞見華山雲。
熙寧壬子至節夕宿兩當驛 趙抃
里數二千七百餘，兩當冬夜宿中途。舉朝五往東西蜀，還有區區似我無。
過青泥嶺 趙抃
老杜休誇蜀道難，我聞天險不同山。青泥嶺上青雲路，二十年來七往還。
謝天彭浄慧大師見訪 趙抃
庵巖歸隱絕纖埃，內外中間安在哉。正似無心雲一片，等閒隨雨出山來。
禪僧重元自青過齊因寄 趙抃
教被山東十稔餘，人人師爲指迷途。仰天峭絕靈巖峻，萬里閒雲一點無。
次韻陳經侍御史禁中牡丹 趙抃
靈根得地占雕欄，禁苑春深奈曉寒。烟葉綠舒成翠幄，露葩紅聳似朱冠。
過公安 趙抃
劉郎浦上公安渡，我過高吟老杜詩。烟浪幾重江幾曲，筭應風物似當時。
將到荆南先寄胡判官 趙抃
出京曾說會江陵，期在初春恐未能。君騎駸駸我帆便，果來同看上元燈。
酬寺僧文昶 趙抃
師昔將名動冕旒，恩光歸去照西州。如今白首詩隨老，字字清風敵素秋。
和曾交見報代者 趙抃
慣見河陽縣裏花，何時歸種召平瓜。江東正是鱸魚美，昨夜西風夢到家。
招劉絳主簿遊山 趙抃
青城峯頂更樓臺，世界隨高俗意開。今夜雲歸有明月，按琴傾酒待公來。
題張俞壁 趙抃
詔書三度落坤維，爲白雲溪獨掩扉。我愧俗疎來訪道，不逢斜日又空歸。
自殿院得請知睦州同范御史挽舟過潁寓言  其一 趙抃
潁波清闊接淮沂，人似遊山棹似飛。酒熟鱸肥何以樂，與公同是故鄉歸。
自殿院得請知睦州同范御史挽舟過潁寓言  其二 趙抃
得請天閽出擁麾，舊山東望已心飛。君恩欲使鄉人寵，猶許峨冠獬豸歸。
自殿院得請知睦州同范御史挽舟過潁寓言  其三 趙抃
初見遥山橫水湄，舊鄉依約白雲飛。還同戶部詩中道，終日思歸此日歸。
題云御史舟中偶書 趙抃
遭時致主期堯舜，力道終身致孔顔。出處兩途公試看，幾時能放此心閒。
和美毘陵鰣鮆之美 趙抃
江南鰣鮆客誇肥，公到常州鱠熟時。見說桐江魚亦好，昔賢多作釣臺詩。
和偶書 趙抃
古人胸臆賦才多，醒自冥搜醉自哦。今日淮山且詩酒，不勞賢否問誰何。
和宿峽石寺下 趙抃
淮岸浮圖半倚天，山僧應已離塵緣。松關暮鎖無人跡，唯放鐘聲入畫船。
次韻看山 趙抃
到爛哥山即武夷，並舟於此袂將離。公來一意蘇疲俗，借問閩州知不知。
和范御史見鸕鶿與鷺鷥爲羣因感黑得魚多 趙抃
二鳥一生汀渚上，已堪圖畫復賡歌。莫將黑白欺人眼，所得旁觀不較多。
新到睦州五首 觀風閣 趙抃
一憑欄望意無窮，民屋連雲疊嶂中。微術可令民不疚，有慚茲閣號觀風。
賞春亭 趙抃
滂葩浩艷滿亭隈，當度芳樽醉看來。始信春恩不私物，亂山窮處亦花開。
高峰塔 趙抃
上石披松十步勞，下窺人物見秋毫。嗟誰更向孤峯頂，樹塔孤撐碧落高。
玉泉亭 趙抃
潺潺朝暮入神清，落澗通池遶郡廳。亂石長松山十里，討源須上玉泉亭。
烏龍山 趙抃
泉石淙淙瀉百尋，羣峯環翠起春林。危巔召雨雲先作，不失蒼生望歲心。
新定言懷 趙抃
吾家於衢守於睦，治餘何以樂且閒。仙棊一局釣一壑，爛柯山下嚴陵灘。
和范都官行後九日奉寄 趙抃
湖平風穩送歸航，望隔嚴灘七里長。更上高峯儘高處，黄花新酒醉重陽。
喜十二弟登第 趙抃
景祐初余唱第歸，入門逢爾正兒嬉。如何二十二年後，繼得蟾宮桂一枝。
新定筵上 趙抃
衣紫金魚耀服章，桐廬太守捧壺觴。邦人聞道南來貴，觀者渾如入射場。
次韻葉紓太博惠硯二首  其一 趙抃
遺我佳篇字字珍，更兼山骨琢磨新。古賢最重瓊瑶意，持報曾同硯席人。
次韻葉紓太博惠硯二首  其二 趙抃
多謝君詩重見珍，硯從黟水濯來新。持當夏晝南窗看，玉發光輝冷照人。
次韻范師道龍圖三首  其一 趙抃
舍車弭蓋爭尋勝，坐石携泉旋煮茶。可惜湖山天下好，十分風景屬僧家。
次韻范師道龍圖三首  其二 趙抃
八月湖平絕越通，桐江烟水亂山中。客舟安穩尤爲幸，百尺蒲帆一信風。
次韻范師道龍圖三首  其三 趙抃
釣叟高風冠古來，思賢令我意徘徊。當年高隱恬無事，應似春登老氏臺。
次韻得便風 趙抃
福守之官大道通，乘舟朝發怒濤中。高帆得勢鵰開翼，飛起滄溟萬里風。
過嚴陵呈前人 趙抃
使棹穿溪彌屈曲，溪鷗隨棹更徘徊。地經嚴隱翻高尚，應轉心輕在栢臺。
謝梁準處士惠琴 趙抃
高懷宜與正聲通，妙絕孫枝三尺桐。開匣爲公鳴一弄，薰風中有故人風。
送講僧懷儼徙居天柱 趙抃
卓錫江頭十載餘，師心純靜到真如。更嫌城郭人來近，移入白雲深處居。
同信守趙誠司封會靈山亭 趙抃
寺亭高絕面靈山，迤邐羣峯不可攀。登賞誰知賢者樂，獄扉空冷訟筩閒。
登龜峰羣峰亭 趙抃
桃花臺下繫輕舠，直上崢嶸不憚勞。歷示羣峯三十二，一峯還壓一峯高。
過鄱陽湖先寄洪守唐介待制  其一 趙抃
上冢家留榮且哀，贛民應怪苦徘徊。鄱陽湖共天同闊，不惜乘風破浪來。
過鄱陽湖先寄洪守唐介待制  其二 趙抃
內閣朝廷號正臣，朅來江外擁朱輪。危檣西喜洪都近，諫省當時舊主人。
謝周源職方惠詩 趙抃
嶺上寒梅冒臘開，故人千里意徘徊。佳篇贈我慚無報，明月珠投暗裏來。
言懷 趙抃
前日桐江今贛川，諫官得郡愧非賢。東吳鄉便君恩厚，理棹重來始四年。
答贛縣錢顗著作移花 趙抃
令尹憐花意思勤，海棠多種郡園新。自從兩蜀年年見，今日欄邊似故人。
次韻郁李花 趙抃
花縣逢春對曉暉，朱朱白白綴繁枝。梅先菊後何須較，好似人生各有時。
題中隱堂二首  其一 趙抃
動跡無凝靜性通，小松疎竹一堂風。憑山倚市何須問，不隱形骸只隱中。
題中隱堂二首  其二 趙抃
植杖焚香貝葉經，主人無事掩松扃。兀然隱几秋宵靜，雲在諸峯月在庭。
廉泉二首  其一 趙抃
歲旱江潢萬井污，此泉深浄肯清渝。伯夷死後泉流在，能使貪人一飲無。
廉泉二首  其二 趙抃
庾嶺中分泉兩派，美名人愛惡聲嫌。誰云酌後能移性，南有貪兮北有廉。
次韻周國博不赴重九飲會見寄二首  其一 趙抃
嫩菊浮香酒潑醅，命儔歡飲鬰孤臺。如何興會翻爲恨，爲欠車公一到來。
次韻周國博不赴重九飲會見寄二首  其二 趙抃
九日年豐獄訟稀，望君同醉樂無涯。樽前慰我區區意，只得登高一首詩。
舟過何若谷郊居 趙抃
峽口寒流如箭急，灘頭輕棹若雲奔。玉峰樓鎖人歸去，回首斜陽一黯魂。
送張聞職方歸江原 趙抃
未登七十早還鄉，終日高吟酒滿觴。訪我飄然又歸去，萬松莊裏引年堂。
乙巳歲渡關 趙抃
誰云蜀道上天難，險棧排雲徹萬山。我愧於時無所補，十年三出劔門關。
次韻六弟抗黄花驛樓作 趙抃
稅鞅憑欄眼更醒，須求國手上丹青。樓前雲水無窮好，樓下塵喧不復聽。
和六弟飛石 趙抃
磷磷崖石有時飛，吉士何嘗中禍機。刺史擊强宜默助，害盈誰謂鬼神非。
和六弟過飛仙嶺 趙抃
雲嶺觀遊詎肯勞，飛仙嶺過穩翔翱。道風仙骨朝真去，未必不緣功行高。
題清風閣 趙抃
錦川城裏玉溪橫，溪上浮圖畫閣明。我念官拘登未暇，有風終日爲誰清。
謝蜀倅盧夏郎中惠詩 趙抃
三十三年同榜中，始來全蜀見詩翁。文高格老人知否，爲見元和遠祖風。
送劉昭寺丞游河南 趙抃
雲水無心是處同，洛陽花發正春風。路逢達道人休問，熊耳山開少室空。
寄成都甘露舒大師 趙抃
惟人固有東西跡，於道豈分南北途。來往從師多飲德，只應甘露是醍醐。
聞雷可喜 趙抃
雷奔電激夜溟溟，虎嘯能吟魄鬼驚。用即不勤功即進，聖胎涵養道芽生。
辛巳青州翫月有懷 趙抃
中秋去歲中和宴，表海今宵北海罍。天上無私是明月，隔淮千里照人來。
初赴杭州遊風水洞 趙抃
風穴有聲連水洞，聽風觀水暫閒身。杭州未入從容甚，且與南山作主人。
登開化寺白賁亭 趙抃
秋霽濤江氣象寬，龍山亭聳憑雲端。老僧欲快吾心目，旋剪當軒竹數竿。
別杭州 趙抃
政成五月愧前賢，又向東風解畫船。却羨樂天詩裏道，皇恩曾許住三年。
次韻孔宗翰提刑范公泉 趙抃
陸羽因循不此尋，從知泉品未爲深。甘清汲取無窮已，好似希文昔日心。
龍昌寺西軒 趙抃
樽酒西軒共倚欄，更無塵事見顔間。留詩都士知公否，仁者從來不厭山。
題郡園亭館 趙抃
爲愛東園四照亭，剪開繁木快人情。新秋雨過閒雲卷，十里南山兩眼明。
寄酬齊州曾鞏學士二首  其一 趙抃
太守文章聳縉紳，兩湖風月助吟神。訟庭無事鈴齋樂，聊屈承明侍從人。
寄酬齊州曾鞏學士二首  其二 趙抃
樂天當日詠東吳，一半勾留是此湖。歷下莫將泉石戀，而今天子用真儒。
贈蔡山王處士 趙抃
蔡山深處隱林泉，遠離塵紛僅十年。已得琴中平淡意，有絃終日似無絃。
贈詩僧 趙抃
戀勝窮幽彼上人，平生瀟灑樂天真。松間竹下成何事，坐諷行吟老更新。
送張處士 趙抃
下峽孤舟快似飛，西江歸去一天涯。鄉人故眼知君否，功行如今無不爲。
送雍子方學士 趙抃
召節君趨禁掖中，請藩愚向浙江東。清時內外俱爲樂，鶴有喬松鳳有桐。
寄題導江勾處士湖石軒 趙抃
水精宮裏石奇哉，萬里從容入蜀來。都與先生助吟賞，惹烟籠月一窗開。
張憲重陽中得大黄上芝草一本作金龜以負之爲賦 趙抃
錦文瑞正孕靈芝，藥市中惟此物奇。入手却容凡眼看，寶囊開處坐金龜。
和詩僧棲詰求詩 趙抃
澄觀未逢韓退之，當時佳句有誰知。蟠龍僧膽大如斗，直以詩求蜀守詩。
和榮學士長濆關所寄 趙抃
朅來忠力豈憂危，人似登仙馬似飛。却是玉溪梅正發，未曾攀折候公歸。
謝張遨先生惠詩 趙抃
懷想仙風甚渴饑，岷山潛德世誰知。愚今幸有真消息，先得曹溪五首詩。
贈前人酒 趙抃
器潔泉香忻得醉，慇懃分與洞中人。知君一飲無窮樂，和氣三田長似春。
題御愛山 趙抃
岷峨西列華排東，餘縱崢嶸敢競雄。不是當時經御愛，此山還與眾山同。
次韻文學士寄仲南長老四句 趙抃
休官休問幾人曾，歸約林泉有衲僧。況是本來安樂地，曹溪何用見南能。
寄梓州才 趙抃
錦城匝地清風起，爲得梓州書一紙。莫問分符隔兩川，水月東西共千里。
題五丈原二寄木 趙抃
古庭薜荔附長松，歲寒共有凌霜操。諸峯凍合萬木彫，看取門外長安道。
和記長老道頌 趙抃
道妙無爲無不爲，從他是是與非非。更須進步如平地，百尺竿頭向上機。
漁父五首  其一 趙抃
一带寒波雪浪流，謝郎終日在孤舟。沙鷗數隻和烟落，笑倚蘭橈獨點頭。
漁父五首  其二 趙抃
月印蒼波入夜寒，寂寥燈火水天寬。兒孫未解諳風色，幾度船頭失釣竿。
漁父五首  其三 趙抃
莫笑生涯一葉舟，江湖來往自悠悠。絲頭漫有潭中意，逐浪魚兒不上鈎。
漁父五首  其四 趙抃
卧看蝦魚日幾遭，蒹葭風起片帆高。任公信是宜漁者，只候垂鈎釣巨鼇。
漁父五首  其五 趙抃
輕波拍岸琉璃碧，落日銜山玳瑁紅。一曲漁歌人不會，蘆花飛起渡頭空。
行甫索頌卷 趙抃
空生老病已忘言，何處如今有偈篇。要會從來無一字，溪邊楊柳密籠烟。
贈五嶽觀王道士二首  其一 趙抃
解蜀歸吳十月行，出門無計別青城。憑師爲上希夷殿，稽首燒香道姓名。
贈五嶽觀王道士二首  其二 趙抃
道士修真心地樂，域自逍遥鄉寂寞。世間名利任紛紛，一弄清琴一爐藥。
宿房公湖偶成 趙抃
廣漢園池蜀自無，却思房相未如吾。浙東歸去君恩重，乞得蓬萊與鑑湖。
眉山麻衣至德觀真仙亭 趙抃
我愧無能使兩川，龜琴爲伴僅三年。清朝自是朝真客，何必登山更望仙。
正信表詢長老 趙抃
欲導羣迷建法門，千言百句與誰論。入泥入水勞心力，不負黄龍五代孫。
送程給事過越不及口占以寄 趙抃
立馬江頭一黯銷，曉光浮動十分潮。西陵送目仙舟去，鐃鼓旌麾迤邐遥。
杭州八詠 有美堂 趙抃
城在東南誠第一，江湖只向坐中窺。斯堂占勝名天下，況有仁皇御製詩。
杭州八詠 中和堂 趙抃
老來重守鳳凰城，千里人心豈易平。樂職古賢形頌歎，中和詩不爲虛名。
杭州八詠 清暑堂 趙抃
江上潮音曉暮聞，天饒風月地無塵。自憐清暑堂中景，容得衰翁未退身。
杭州八詠 虛白堂 趙抃
松蘿瀟灑似居山，賓退公餘半是閒。誰謂樂天虛白意，只傳詩句落人間。
杭州八詠 巽亭 趙抃
越山吳水似圖屏，妙筆無緣畫得成。閒上東南亭上望，直疑身世似蓬瀛。
杭州八詠 望海樓 趙抃
潮神千里若雲雷，日月如期早暮來。景覓東樓天下少，簾帷長對海門開。
杭州八詠 望湖樓 趙抃
倚棹漁舠恣往還，澄波如鑑照羣山。遶湖三百浮圖寺，祇是憑樓一瞬間。
杭州八詠 介亭 趙抃
介亭羣石似飛來，深插雲林兩兩排。占得羣峯最高地，翠姿何處有塵霾。
次韻程給事會稽八詠 鑑湖 趙抃
閣下平湖湖外山，陰晴氣象日千般。主人便是神仙侶，莫作尋常太守看。
次韻程給事會稽八詠 望海亭 趙抃
倚欄曾此望滄溟，延頸移時類鶴形。別後幾回關夢寐，終求精筆寫丹青。
次韻程給事會稽八詠 望秦樓 趙抃
縱觀滄海陟高峯，巡幸無名是祖龍。留作後來真賞地，望秦樓閣一重重。
次韻程給事會稽八詠 拂雲亭 趙抃
青雲隨步覺身高，燕雀卑飛不敢巢。民屋萬家都下瞰，欄干迢遞出林梢。
次韻程給事會稽八詠 邃亭 趙抃
小松幽石曲池清，欲退山翁構此亭。補外想公非久次，坐看嚴詔下明庭。
次韻程給事會稽八詠 妙樂庵 趙抃
三年時得憩圓庵，有客禪機不在談。妙樂佳名人不會，府中無事晝潭潭。
禹穴 趙抃
洞天三十六非虛，今古稱奇事可書。深坎閉藏惟巨石，只應方士識龍居。
戒珠寺 趙抃
乘暇登高百丈巍，羲之遺跡見豐碑。蕺山下視無窮景，況壓山巔是佛祠。
次韻前人長至有懷二首  其一 趙抃
詩美皇皇使者風，禮修戎館致雍容。去年佳節遼東會，此日新陽湖上逢。
次韻前人長至有懷二首  其二 趙抃
我昔間關出使胡，新春沙漠未昭蘇。海東青擊天鵝落，鴨綠江邊曾見無。
元日偶成 趙抃
人生七十古云稀，加我新年復過期。住在三衢山好處，望中還賦式微詩。
次韻程給事自述 趙抃
稽山報政爲和氣，併入元豐第一春。況有德音曾面被，定歸霖雨澤斯民。
次韻前人懷闕下偶成三首  其一 趙抃
秘殿稱觴上壽時，御香氣馥曉風微。天顔密邇孤臣幸，四十年前一布衣。
次韻前人懷闕下偶成三首  其二 趙抃
陟降三公捧壽觴，羣臣蕃漢下成行。天庭禮樂交修盛，委佩拖紳極巽牀。
次韻前人懷闕下偶成三首  其三 趙抃
鵷鸞班列內璫催，曉色鳴梢天上來。賜宴羣臣醉歸去，滿身猶带御香回。
次韻前人謁禹廟三首  其一 趙抃
治水開陳遂刻碑，鉅賢留意向當時。主翁不作知音賀，妙絕如何見好辭。
次韻前人謁禹廟三首  其二 趙抃
鑑水爲功利一州，至今稱頌古諸侯。漁樵早暮餘波及，耋老思賢尚涕流。
次韻前人謁禹廟三首  其三 趙抃
春色湖光照錦衣，岸花汀草共芬菲。若耶溪上遊人樂，舉棹狂歌半醉歸。
寄酬張致政 趙抃
安車高蹈十年餘，顧我臨川獨羨魚。珍重藍田良玉性，火中三日只如初。
次韻程給事寄趙少師三首  其一 趙抃
去日蓮花紅朵朵，來時荷葉綠田田。臨期更作四湖會，兩兩舟同李郭仙。
次韻程給事寄趙少師三首  其二 趙抃
來屬元豐第一年，農歌鑿井自耕田。惟公好事康寧福，更許杭民識壽仙。
次韻程給事寄趙少師三首  其三 趙抃
安車論別十餘年，睢水歸思負郭田。浩浩胸襟涵渤澥，飄飄風骨是神仙。
次韻前人和許少卿見懷三首  其一 趙抃
望秦雙聳郡樓前，佳氣葱葱雜翠烟。太守風流詩力健，湖山無處不成篇。
次韻前人和許少卿見懷三首  其二 趙抃
故交德重鎮輕浮，恨不來乘剡水舟。遠寄蓬萊主人句，字褒華衮若春秋。
次韻前人和許少卿見懷三首  其三 趙抃
我守全吳公越東，憲臺千里寄清風。何時共作同年會，爛飲狂歌三醉翁。
寄前人二首  其一 趙抃
小蓬萊對望秦山，有會無邊不解顔。太守新詩踰百首，邇來傳誦滿人間。
寄前人二首  其二 趙抃
古祠曾記禱靈神，旱雨滂沱救越人。大禹恩深無以報，我惟朝夕退藏身。
次韻前人題曹娥廟二首  其一 趙抃
天資孝友本生知，不愧周人七子詩。絕妙好辭旌至性，豐碑千古奉墳祠。
次韻前人題曹娥廟二首  其二 趙抃
哀哀江上救沈尸，墓木留形世所悲。得旨春秋參祀典，孝誠今日再逢時。
題陶朱公廟二首  其一 趙抃
爲國謀深身自謀，飄然歸泛五湖舟。雖云文種知幾晚，未必忠魂爲蠡羞。
題陶朱公廟二首  其二 趙抃
不道夫差勢獨夫，因持越計敗全吳。陶朱智則誠爲智，欲把忠臣比得無。
次韻程給事寄法雲禪師重喜 趙抃
法雲嘗負沒絃琴，有曲古名清夜吟。心指寂寥誰肯顧，遇公傾耳作知音。
書圓通院水閣 趙抃
風送荷花香滿欄，上人宴坐水雲間。時中靜極光通達，豈特浮生半日閒。
次韻程給事書院浣紗石二首  其一 趙抃
傾國鉛黄不假施，吳兵勍敵頓凌夷。苧羅石在千餘載，好事公今尚作詩。
次韻程給事書院浣紗石二首  其二 趙抃
吳宮金玉似泥沙，西子東來舉國誇。一日越兵聲震地，夫差猶惑眼中花。
九日湖上登高寄前人二首  其一 趙抃
九日湖樓把酒巵，拒霜黄菊鬭芳菲。五逢吳越重陽節，白首柯山未許歸。
九日湖上登高寄前人二首  其二 趙抃
艤棹湖亭又訪山，寺樓登賞十三間。更尋半隱先生跡，一擁朱輪未得還。
和前人書僧正院壁 趙抃
爲憂圓教祖風摧，雨墜天花夜講開。會得王公題壁意，入塵摩詰是如來。
寶林塔再成示諸僧 趙抃
禪家自利利他人，寶塔焚如復鼎新。掃地便高三百尺，只應澄觀是前身。
書道士虞安仁房壁 趙抃
日月精華有術餐，不煩辛苦禮星壇。葛仙公井甘泉近，應煉長生九轉丹。
書道士張昌應庵壁 趙抃
絕離聲塵二十春，飄然風骨鶴兼雲。庵中澹泊無餘物，一顆仙丹酒百分。
禪僧重喜堅辭紫衣勉令承命 趙抃
道場清浄絕纖埃，雲水中間丈室開。莫把賜袍容易看，帝恩新自日邊來。
六弟司戶生日 趙抃
祖教雙修日用間，芳醪不飲自朱顔。欲知難老真消息，曾餌融峯九轉丹。
送楊監簿南歸 趙抃
數隨鄉薦始登科，清白門中所得多。伯氏文章天下望，家風元是老維摩。
登安樂山塔 趙抃
池有靈泉泉有龍，高僧深隱梵王宮。雲林百里如屏障，安樂山西一望中。
瑞蓮花示禪僧 趙抃
紅蓮携贈碧蓮堂，一本雙葩頗異常。珍重承天脅尊者，聞風晨夕是清香。
送僧得賜經還永嘉 趙抃
志願未如終未回，十年京洛走風埃。珍函寶藏五千軸，一日降從天上來。
送杭州道士錢自然 趙抃
帥王歸覲息兵鋋，吳越蒙恩過百年。世賞至今軒冕盛，真孫宜作地行仙。
觀潮因寄五弟拊生日 趙抃
祝弟生辰不憚遥，元豐六稔慶三朝。源源祺壽來無盡，一似錢江兩信潮。
送張彭赴會稽丞 趙抃
扁舟行渡浙江濱，湖上風光已漏春。爲報稽山民吏道，邑丞今是悟空人。
用蓬萊法釀酒成以四壺寄越州程給事三首  其一 趙抃
功臣堂號與山堂，已鬭醇醨又鬭香。今釀蓬萊法差勝，乘壺携寄願公嘗。
用蓬萊法釀酒成以四壺寄越州程給事三首  其二 趙抃
武林新醞效蓬萊，莫把梨花較綠醅。安得逢春命高會，大家同入醉鄉來。
用蓬萊法釀酒成以四壺寄越州程給事三首  其三 趙抃
一日湖頭兩信通，往來惟只遞詩筒。何時得把金罍倒，觀取詩翁作醉翁。
清思堂偶成 趙抃
垂老將休俗累輕，舊鄉來守越王城。吾懷自信無污染，何必升堂思始清。
送二十三姪岯還衢赴舉 趙抃
行美文精即擅場，不論京國與江鄉。鄉人若問吾歸計，已叩天閽第九章。
送禪師廣教赴衢南禪 趙抃
到日參徒耳目新，桃花一笑已中春。吾今告老還家近，亦作柯峯自在人。
致仕後立春偶成 趙抃
四紀榮塗愧濫巾，聖恩從請幸全身。高齋靜有無窮樂，又報元豐第四春。
監神泉監五弟拊生日寄法醞爲壽 趙抃
歲首月三逢誕日，壽樽遥寄助童顔。黄庭內景非虛語，百二十年猶可還。
送五弟得替赴闕 趙抃
三載神泉績大成，交章使者薦能名。朝廷方且求人切，未可圖閒學老兄。
辛酉歲旦偶成 趙抃
一夕寅隅斗轉魁，三陽和氣入春臺。鑑中華髮渾霜雪，七十四從頭上來。
送講師惟爽歸杭州 趙抃
舊隱重尋遠世機，呼童把箒掃禪扉。疎簾捲盡南軒閣，引得湖光一片歸。
詠竹爲六弟抗司戶生日 趙抃
萬竿終日弄清風，溽暑消除爾有功。老去年時轉瀟灑，此君真是竹林翁。
寄題袁教授思軒 趙抃
補過盡忠隨進退，潛心高與古賢期。吾儒造次必於是，何用憑軒始再思。
寄酬致政趙少師五首  其一 趙抃
夙荷公知獨久要，政堂平日幸爲僚。新篇屢拜金瓊賜，千里同風不爲遥。
寄酬致政趙少師五首  其二 趙抃
明月驚人爲暗投，珍函開發曉光浮。五章麗句真高唱，所得過於萬戶侯。
寄酬致政趙少師五首  其三 趙抃
雲濤朝暮湖山勝，曾伴仙翁爛漫遊。別後瞻思閒屈指，歲華如箭已三秋。
寄酬致政趙少師五首  其四 趙抃
短書臨發意徘徊，寒夜霜晴上月臺。濉水瀫江天共遠，舉頭惟見鴈南來。
寄酬致政趙少師五首  其五 趙抃
天台鴈蕩去尋真，往復秋冬過七旬。不是君恩山嶽重，肯教歸作自由身。
送周古尉武康 趙抃
少時來訪武夷峯，學業優殊志氣雄。今我老歸公始仕，神仙宮在水晶宮。
送王九臯道人遊杭州 趙抃
暫分仙袂下羅浮，又作錢塘佛國遊。欲識先生蹤跡否，江胡無礙一扁舟。
己未歲除言懷示諸弟姪子孫二首  其一 趙抃
得請歸田弛負儋，滿頭霜雪鬢䰐鬖。高齋屈指呵呵笑，明日新春七十三。
己未歲除言懷示諸弟姪子孫二首  其二 趙抃
三歲嘗叨貳國鈞，兩經吳蜀擁車輪。尋思政府歸休日，八百科中止一人。
六弟司戶生日 趙抃
我竹林翁所得奇，心傳佛要面仙姿。年年六月十二日，觀取高齋祝壽詩。
己未歲十月七日登唐臺山偶成 趙抃
直到巢峯最上頭，旋磨崖石看詩留。重來轉覺寒松老，三十六年前舊游。
贈禪僧二首  其一 趙抃
雲意乘秋任往還，泉音終日自潺潺。師心正與雲泉契，不稱城居祗稱山。
贈禪僧二首  其二 趙抃
瀫水曹溪一滴通，爛柯元是妙高峯。子湖有犬無人會，我欲憑詩寄老蹤。
題婺州郡圃雙溪亭 趙抃
去年春晚宴亭皋，今日重登不憚勞。欄外當時雙派水，已應歸海作波濤。
題八詠樓 趙抃
隱侯詩價滿東吳，八詠詩章意思殊。世說當年清瘦甚，不知全爲苦吟臞。
過婺示施耕縣丞 趙抃
子詩贈我離杭日，勸使東來作主人。再得湖山老休去，而今始是自由身。
登雲黄山 趙抃
雲黄絕頂冠峯巒，七佛當時行道壇。天斂積陰千里霽，故令登賞得盤桓。
題婺州永康縣延真觀松石 趙抃
歲寒姿性稟於天，一變人疑換骨仙。操是寒松心是石，始終全類古真賢。
登越州新昌石佛閣 趙抃
南明石像世稱奇，人說嘉州具體微。大小何煩較吳蜀，法身無處不同歸。
過天姥嶺示男㞦 趙抃
吾子沿江千里來，我車不憚陟崔嵬。永嘉貳政年方壯，未用斑衣學老萊。
初入天台示男㞦 趙抃
景入天台日日新，安車千里去尋真。路逢白髮老翁問，父子同遊有幾人。
題三井瀑巾 趙抃
三井餘波勢靡停，平鋪千丈落崢嶸。秋陽五彩隨流照，縱有良工畫不成。
雙闕山 趙抃
峯巒如蜀劍關分，萬仞千門不可親。惟有諸仙功行滿，雲屏從此去朝真。
瓊臺 趙抃
台嶺周迴八百里，瓊臺中立許誰登。宵分疑有羣仙集，月白風清最上層。
龍潭 趙抃
黯黯龍潭不測深，臨觀崖下已千尋。若逢歲旱休閒卧，好與斯民去作霖。
放螺溪 趙抃
子輿輟肉爲聞聲，德洽民心苦好生。智者教行尤可尚，放螺從此得溪名。
與男㞦遊天台石橋覽先祖詩因成 趙抃
石橋吾祖昔留詩，句有天寒樹著衣。山下老僧能歎詠，諸孫三歲與光輝。
錫杖泉 趙抃
叢林枯槁井難穿，珍重禪師道力堅。一旦出庵携一錫，卓山隨手湧甘泉。
過台州登巾子晚遊東湖 趙抃
巾頂廣軒逢杪秋，萬家雲屋接丹丘。主人欲盡行人樂，更向東吳共泛舟。
泛舟離台港 趙抃
賞遍舟丘上畫船，旌旗金鼓滿晴川。潮平難繂舟人望，一似離杭過越年。
觀音巖 趙抃
石龍一滴水涓涓，大士巖溪峭壁間。我道音聞無不是，何須曾入寶陀山。
題靈峰寺 趙抃
鴈蕩林泉天下奇，謝公不到未逢時。碧霄萬壑千岩好，今日來遊盡得之。
登飛泉寺會峰亭 趙抃
會峰亭對大屏風，萬秀千奇聳若空。不識誰能奪造化，真仙世界一壺中。
出鴈蕩回望常雲峰 趙抃
游遍名山未肯休，征車已發尚回眸。高峯亦似多情思，百里依然一探頭。
觀海 趙抃
巨海澄瀾波自平，停車冉冉看潮生。豈同八月吳江會，共駭潮頭萬鼓鳴。
觀老僧會才畫像 趙抃
白鶴叢林古梵宮，壁間留像見真風。憶師去歲雷峰別，只似南柯一夢中。
經樂清寄前縣令周邠 趙抃
舊治熙熙樂似春，退公章句更清新。官居佛舍留題徧，可惜詩人只字民。
宿象浦驛記夢 趙抃
曩歲阻風京口日，今離象浦復徘徊。姓江名靜人何許，昨日依然入夢來。
答毛章秀才 趙抃
兩闋新詩出慎江，親携迎我重嗟降。深藏篋笥生光彩，價抵千金璧一雙。
題僧正仲灝定閣 趙抃
曉窗幽磬暮疎鐘，曉暮清音消息通。閣以定名成底事，醒醒須仗主人翁。
姪壻鄭庭晦與予同遊鴈蕩令欲先歸贈別 趙抃
君念親闈肯暫留，吾居子舍尚優游。逢人爲道歸遲意，正似江湖不繫舟。
留題戲綵堂示男㞦 趙抃
我憩堂中樂可知，優游逾月意忘歸。老來不及吾兒少，且著朱衣勝綵衣。
謁水心院講僧繼忠 趙抃
烟波周匝望中賒，乘興驅車一逕斜。誰識上人修證地，水晶宮裏法王家。
客舟夜雨 趙抃
朝發溫江上處溪，小舟無寐枕頻欹。夜來雨作籧篨響，恰似當年赴舉時。
括蒼照水閣飲散聞角 趙抃
主禮慇懃醉玉杯，暮雲山頂壓樓臺。渾如元相誇州宅，鼓角聲從地底回。
縉雲玉虛宮 趙抃
宮前車轍狀分明，世說軒轅上玉清。仰慕勞心是秦漢，不修功行只虛名。
步虛宮 趙抃
妙峯高處即仙居，多爲朝真作步虛。却是清風明月夜，一聲傾聽屬樵漁。
鼎湖峰 趙抃
不見青蓮花落時，鼎湖惟有白雲歸。一峯孤立如天柱，若較靈巖具體微。
仙水洞 趙抃
路入雲端步步輕，洞中滑溜一泓清。不逢真侶仙蹤在，猶喜磨崖紀姓名。
隱真洞 趙抃
仙洞長年卧白雲，靈丹成就養天真。漢庭輕爲東宮出，應笑商山四老人。
忘歸洞 趙抃
洞天日月最遲遲，來見仙真即忘歸。看取桃源劉阮去，舊鄉雖是故人非。
自溫江宿僧浄偲秀野軒 趙抃
千里尋山憶爛柯，七旬歸去此重過。因觀秀野軒前景，與我高齋不較多。
男㞦隨侍還鄉欲回溫贈行 趙抃
七旬尋勝遠塵紛，身計優游荷國恩。往復汝勤人盡說，從來忠孝出吾門。
越州講僧智月見訪 趙抃
不憚風霜道阻修，一瓶一鉢少遲留。稽山未可輕歸去，浮石精藍況舊遊。
次程師孟正議題神照大師養志堂 趙抃
報恩堂廡繕完新，養志熙熙鎮似春。佛子事餘爲孝子，黄金園有白頭親。
送衢守王照大夫 趙抃
車騎衢民不可攀，機山雲約首春還。綵衣堂上成童戲，八十慈親爲解顔。
酬前人見別 趙抃
退休林下屈朱輪，逸老亭邊袂欲分。一誦高齋回首句，感公認我獨慇懃。
送余宗道主簿赴官 趙抃
枳鸞新命去逢春，士論許爲忠孝人。白首慈親七十八，安居榮侍入西秦。
次韻吳天常中散 趙抃
教言今覺昔諸塵，不了心源未是真。却念樵夫無所得，當年虛作爛柯人。
送蔡門長官赴任丹徒 趙抃
柳深鶯老暮春天，恭侍慈親解畫船。舉首丹徒民萬戶，共迎和氣作豐年。
十八男㞦太僕寺丞生日 趙抃
寵數親承咫尺顔，清修虔命似居山。欲知不老箇中事，應向如今悟八還。
送海印長老赴峨眉都僧正二首  其一 趙抃
歸根落葉舞秋風，入蜀分携瀫水東。欲別何煩示圓相，普賢今作主人翁。
送海印長老赴峨眉都僧正二首  其二 趙抃
片雲無著又西還，過盡秦山上蜀山。我獨爲師懽喜處，一程程入舊鄉關。
會稽智印大師可升復爲僧正因寄 趙抃
突兀浮圖烈燄焚，入雲千尺一朝新。聞師領眾非辜罷，今復如初慰越人。
梁子正哀詞二首  其一 趙抃
一節循循見始終，平常心有古人風。臨行却笑龐居士，何用當庭探日中。
梁子正哀詞二首  其二 趙抃
函中赤軸誰能捲，壁上孤琴已絕絃。付與兒孫有清德，臨風何必更潸然。
天台蛇洞 趙抃
道猷宴坐卓一錫，蕭然屏去羣魔迹。大蛇開口合不得，始知三昧通神力。
內照庵 趙抃
山老榜庵名內照，掩扉默坐徒觀妙。欲知畢竟事何如，無量壽光懸兩曜。
宿漫嶺 趙抃
昨朝初泛臨海舟，今暮已登漫嶺驛。秋風閣雨波不揚，風伯江神俱有力。
因海印行感舊寄蜀中故人 趙抃
我車出蜀十年强，感舊情懷未盡忘。有問老衰師爲道，心如冰雪鬢如霜。
和二蘇題白鶴觀二首  其一 趙抃
黄衣道士骨朽矣，白鶴仙翁詩宛然。君儻不能來一顧，壁間磨滅有誰傳。
和二蘇題白鶴觀二首  其二 趙抃
不逢碁酒與鶯花，古觀高吟字字嘉。好事獨來終日賞，諸翁爭雲著詩誇。
退居十詠 高齋 趙抃
軒外長溪溪外山，捲簾空曠水雲間。高齋有問如何樂，清夜安眠白晝閒。
退居十詠 水月閣 趙抃
池閣孤清瞰碧流，太虛懷抱物華秋。圓蟾默有中宵約，幾點閒雲爲我收。
退居十詠 放魚 趙抃
魚不能言似可哀，竭池千數競徘徊。瀫江深處呼僮放，羨爾優游得所哉。
退居十詠 雙松 趙抃
少時親手植雙松，晝愛層陰夜聽風。今日歲寒踰五紀，也應心似主人翁。
退居十詠 竹軒 趙抃
暑威何處稱疎慵，百本修篁小檻東。時遣清風送消息，此君都在不言中。
退居十詠 柳軒 趙抃
動入和風靜惹烟，翠條踈處露池蓮。林中盡是能吟物，春有黄鸝夏有蟬。
退居十詠 歸歟亭 趙抃
密徑修筠郊外居，小亭隨意榜歸歟。等閒早暮携筇到，池沼東頭是舊廬。
退居十詠 濯纓亭 趙抃
亭上秋登遠目明，灈纓誠不是虛名。晴波一片如鋪練，浮石江心徹底清。
退居十詠 負郭田 趙抃
累歲辭榮得帝俞，老來天幸更誰如。腰間已解黄金印，歸有田耕二頃餘。
退居十詠 望南山 趙抃
烏巨東西氣候秋，子湖岡隴暮雲浮。欲觀古佛叢林地，只用憑欄一舉頭。
常山縣公姚存哀詞二首  其一 趙抃
爪期終代促裝前，常遺吾書索贈言。今日却成哀挽句，霜風江上送靈幡。
常山縣公姚存哀詞二首  其二 趙抃
威惠三年邑政優，平生志業未經酬。嗟嗟故里松楸老，先隴歸陪地下遊。
寄靈隱圓明禪師 趙抃
故人相別歲時多，日欲爲書奈懶何。猶喜箇中無間斷，西軒雲岫碧嵯峨。
桐木爲魚寄名山主 趙抃
森森喬木得諸隣，霧鎖雲埋不記春。報得看看鱗角就，爲君驚起夢中人。
景仁寄超化長老 趙抃
千里無書信却通，瀫江南畔石橋東。春來消息誰傳去，落盡林花一夜風。
歲日示眾 趙抃
今年年是去年年，此處何曾有變遷。穿耳胡僧曾說破，梅花落盡柳生烟。
南明示眾 趙抃
寂寂松門竟日閒，更無金鎖與玄關。時人欲識南明路，過得溪來便上山。
惠遠上人壁 趙抃
燒香運水及煎茶，誰識廬山惠遠家。社客若來高著眼，不須平地覓蓮花。
登真巖 趙抃
殿閣凌空鎖翠嵐，雪晴春色在松杉。芝駢羽駕歸何處，留得雙烏宿舊巖。
九峰巖 趙抃
龍丘石室人難繼，安正書堂世莫登。但見烟蘿最高處，九峯排列一層層。
引流聯句 趙抃
別派從江垠，邀流入農畎。淙淙來源深，㶁㶁度溝淺。園穿蕭艾芟，塹斷荆剪。疏功浹長長，溉利和步遠。田觀疑澤潴，坎聽類瓴建。北溟歸鑿池，幽岳漾裝巘。瀉埤紋湍駛，回灣波細轉。過竇石眼窺，經虛土口吮。浮行值落葉，浸長逢生蘚。孤鶴眼怪覘，纖魚鬣跳展。中沈無穢淤，底浄有紋{石霝}。映葦色莫分，喧琴韻難辨。增霖人鬧蛙，涵月夜驚犬。侵篁鞭起萌，逼水低垂菌。憐黄澆菊籬，惜紫沃蘭畹。吏咨窯甓甃，童戲芒車卷。灌携令手勞，漱掬致腰俛。庭秋臨加涼，軒夏尚消烜。我矜近濟能，僮賀遥汲免。貯戺埋巨甔，歸厨架修筧。供掏飯盎糧，給澳羹鼎臠。調藥修臼餌，煎茶試羅荈。坐客頻泛觴，蹲兒屢洗硯。聆寒心脫煩，挹冷酒除湎。壅挑筇步隨，靜看髭吟撚。高懷造文攄，清興團詩遣。瑰章非俗成，怪句自幽選。湧詞波翻瀛，綿意緒抽蠒。書丹字隸行，款碣石磨琬。題爲引流篇，記耳非自衒。
遊武夷山 趙抃
武夷之山千萬峰，溪水詰曲流其中。噴雲涌雪可□楫，一櫂無覽仙人蹤。白鶴昂昂寫峭壁，雕虎長□□清風。懸崖蛻骨造化外，絕壑駕船神鬼功。寒岩鼎竈失雞犬，盤石松椿騰蛟龍。行行自喜浣塵俗，蕭散玉羽超樊籠。當年此日是高會，左仙右仙曲未終。紫星飄然天上去，曾孫虹橋路已窮。我生丹心涵太沖，欲脫韁鎖追鴻蒙。上邀軒轅宴玄圃，手摘日月相遊從。
青州聞雷 趙抃
退食公堂自憑几，不動不摇心似水。霹靂一聲透頂門，驚起從前自家底。舉頭蒼蒼喜復喜，剎剎塵塵無不是。中下之人不得聞，妙用神通而已矣。
題高齋 趙抃
腰佩黄金已退藏，個中消息也尋常。時人要識高齋老，只是柯村趙四郎。
歙硯詩 趙抃
君家歙溪邊，自採歙溪石。刓磨清泉根，刳斬紫虬脊。羅紋洗瑩緻，蛾眉隱纖直。叩聲清而長，觸手生汗液。
應夢游 趙抃
龍穴藏身穩，泉源撫掌清。紅塵人絕慮，白日世長生。我分諳沖寂，誰能顧利名。夢中休指笑，又作洞霄行。